《木兰花慢 书岩修罢《画扇斋词》后》
清代·杨夔生

湾头曾载月，移画舸，小平泉。更团扇歌残，江梅蝶影，尘黯筝弦。

凭君十行佳传，写翠篸屏角落花烟。密字笑熏兰篆，轻螺细擘吟笺。

尊前重溯当年愁，万里怕闻鹃。记断笔筹花，新欢借梦，山远湖天。

溪风又彫鬓影，向盈盈苕水别栽莲。昨夜飞英镜底，明蟾镇向人圆。

作者简介：杨夔生，（1781-1841），字伯夔，金匮人，芳灿子，官顺天蓟州知州。有《真松阁词》六卷。